Diari Oficial de la Generalitat Valenciana


Sumari del DOGV 5457, del 23-02-2007 (2007/2005)

RESOLUCIÓ d'1 de febrer de 2007, de la directora general del Servici Valencià d'Ocupació i Formació per la qual es regula el procediment de gestió del Fitxer d'Experts Docents per a impartir cursos de formació professional en els centres de formació de titularitat de la Generalitat Valenciana, s'amplien especialitats, i s'obri nou termini de presentació de sol·licituds.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/2007/02/01/(1)/dof/vci/html**

### Dades del document

Número de DOGV
:   5457

Data del DOGV
:   23-02-2007

Secció del DOGV
:   I. DISPOSICIONS GENERALS

Número del document
:   2007/2005


Data del document
:   01-02-2007

Organisme emissor
:   Servei Valencià d'Ocupació i Formació

Tipus de document
:   Resolució

Correcció d'errades

Anàlisi jurídica

 Descriptors 

:   * base de dades
    * personal docent
    * formació professional
    * legislació
    * ensenyament professional

Mitjançant una Resolució d'aquesta Direcció General del Servici Valencià d'Ocupació i Formació de 13 d'agost de 2001, publicada en el Diari de la Generalitat Valenciana núm. 4.068 de data 21 d'agost de 2001, es va posar en funcionament el Fitxer d'Experts Docents de la Direcció General de Formació i Qualificació Professional del SERVEF, per a impartir cursos de formació professional en els centres de formació de titularitat de la Generalitat Valenciana. Posteriorment, mitjançant una Resolució de 25 d'abril de 2003, publicada en el Diari de la Generalitat Valenciana el 8 de maig de 2003, DOGV núm. 4.495, Resolució de 9 de setembre de 2004, publicada en el Diari de la Generalitat Valenciana l'1 d'octubre de 2004, DOGV núm. 4.854 i Resolució de 25 d'abril de 2005, publicada en el Diari de la Generalitat Valenciana el 9 de maig de 2005, DOGV núm. 5.001, de la Direcció General del Servici Valencià d'Ocupació i Formació, es van ampliar les especialitats del fitxer.
L'experiència aconseguida en la gestió del referit Fitxer, així com la publicació de les ordres conjuntes de les conselleries d'Economia, Hisenda i Ocupació i de Cultura i Educació de 21 de novembre de 2002, i de 28 d'octubre de 2003, que regulen de forma experimental accions de formació professional integrada en centres públics dependents de la Generalitat Valenciana, així com la disposició addicional primera de la Llei Orgànica 5/2002, de 19 de juny, aconsellen ampliar-lo a fi de poder impartir noves especialitats formatives en aquests centres de formació de titularitat de la Generalitat Valenciana.
Igualment es fa necessari transformar la gestió de determinades borses d'especialitats del fitxer que fins ara es plantejaven per a les tres províncies amb la indicació en l'annex de la sol·licitud de la preferència per una o una altra. Amb l'objecte d'agilitzar la impartició de cursos i donar una ràpida resposta a les necessitats detectades pels centres SERVEF de Formació, en la present convocatòria es proposen especialitats per província i, en cas de coincidir la mateixa especialitat per a diverses, només es podrà optar per una determinada.
Les especialitats sol·licitades i la província d'impartició de cada una estan reflectides en l'annex I.
Per això, i tenint en compte les competències en matèria de formació professional ocupacional i contínua que s'atribueixen a la directora general del SERVEF, en virtut de l'article 13.f del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servici Valencià d'Ocupació i Formació (SERVEF), resolc:
Primer. Objecte.
L'objecte d'aquesta resolució és l'ampliació i modificació del Fitxer d'Experts Docents de la Direcció General de Formació i Qualificació Professional, del Servici Valencià d'Ocupació i Formació (d'ara endavant SERVEF), en aquelles especialitats que s'especifiquen en l'annex I, per a la impartició d'accions formatives en centres de formació professional de titularitat de la Generalitat Valenciana, així com actualitzar el procediment de gestió del fitxer.
Segon. Descripció de les especialitats
Els continguts formatius complets de les especialitats indicades en l'annex I, poden consultar-se en l'adreça d'Internet www.servef.es.
Tercer. Protecció de les dades
L'ús de les dades subministrades a la Direcció General de Formació i Qualificació Professional pels candidats i experts docents estarà sotmés al que estableix la Llei Orgànica 15/1999, de 13 de desembre, de Protecció de Dades de Caràcter Personal.
PROCEDIMENT D'INCLUSIÓ DE CANDIDATS EN EL FITXER
Quart. Sol·licituds i termini de presentació
1. Els que desitgen estar inclosos en el Fitxer d'Experts Docents hauran de fer-ho constar en la sol·licitud, el model de la qual s'acompanya com a annex II dirigida al director general de Formació i Qualificació Professional del SERVEF.
2. Els impresos de sol·licitud també es podran facilitar en el Registre del SERVEF, les direccions territorials d'Ocupació del SERVEF, en els centres de formació professional del SERVEF, en els centres autoritzats per a impartir accions de formació professional integrada, i en la pàgina web de la Direcció General de Formació i Qualificació Professional.
3. El termini de presentació de sol·licituds serà de vint dies naturals comptats a partir de l'endemà de la publicació d'aquesta resolució en el Diari Oficial de la Generalitat.
Cinqué. Llocs de presentació de sol·licituds
Les sol·licituds es presentaran en la Direcció General de Formació i Qualificació Professional, les direccions territorials d'Ocupació del SERVEF, en els centres SERVEF, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
Sisé. Requisits dels candidats
1. Per a ser admesos, els sol·licitants hauran de reunir els requisits següents:
1.A. Generals:
a) Ser espanyol o tenir la nacionalitat d'un estat membre de la Unió Europea, o ser nacional d'un estat, als quals, en virtut de tractats internacionals subscrits per la Comunitat Europea i ratificats per Espanya, s'aplique la lliure circulació de treballadors en els termes del tractat constitutiu de la Comunitat Europea.
b) Tenir 18 anys complits i no excedir l'edat establida per a la jubilació.
c) Posseir la capacitat física i psíquica necessària per a impartir les especialitats a què s'opte.
1.B. Específics:
a) Domini dels coneixements i les tècniques pròpies de cada especialitat, que s'acreditarà de la manera següent:
- Tres anys d'experiència professional no docent en llocs de treball relacionats directament amb els continguts.
b) Capacitació docent, que s'acreditarà d'alguna de les formes següents:
- Haver impartit 200 hores de Formació Professional Específica, Ocupacional o Contínua.
- Haver realitzat 100 hores en Cursos de Metodologia Didàctica de Formació Professional Ocupacional o Contínua.
- Certificat d'Aptitud Pedagògica (CAP).
2. Els candidats que acrediten pertànyer, com a funcionaris públics de carrera, als cossos docents de professors tècnics de Formació Professional o de Secundària, podran ser inclosos en aquelles especialitats de les previstes en aquesta resolució que es consideren anàlogues en funció de l'especialització, sense necessitat de justificar les condicions descrites en l'apartat 1 d'aquest article.
Seté . Documentació a incloure en la sol·licitud
A la sol·licitud s'adjuntarà una fotocòpia del document nacional d'identitat, document semblant del país d'origen o passaport, i tota la documentació requerida, segons el que s'especifica en l'annex III, mitjançant fotocòpies compulsades.
Huité. Requeriment
Quan la sol·licitud no reunisca els requisits establits en la present resolució o no s'acompanye la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que, si no ho feren així, es considerarà que desisteixen de la petició, amb una resolució prèvia que haurà de ser dictada en els termes que preveu l'article 42 de l'esmentada llei.
Nové. Òrgan de valoració.
1. Finalitzat el termini de presentació de sol·licituds, aquestes seran objecte d'una valoració realitzada per una Comissió de Valoració, que serà constituïda a aquest efecte per la Direcció General de Formació i Qualificació Professional.
2. La Comissió de Valoració estarà integrada per:
- El president, que serà el cap d'Àrea de Formació i Qualificació Professional, o persona que el substituïsca.
- 1 representant de la Direcció General de Formació i Qualificació Professional.
- 1 representant de la Direcció General d'Ensenyança, designat per la Conselleria de Cultura, Educació i Esport.
- 1 director/a o cap d'estudis d'un centre de formació professional del SERVEF.
- 1 representant de l'Àrea de Recursos Humans i Econòmics del SERVEF.
- 2 representants de les organitzacions sindicals més representatives.
3. Actuarà com a secretari el vocal que la Comissió de Valoració acorde.
4. Les organitzacions representades en la Comissió de Valoració, designaran un suplent per cada vocal.
Deu. Procés de valoració.
1. La Comissió de Valoració examinarà les sol·licituds que reunisquen els requisits, i aplicarà les puntuacions corresponents d'acord amb el barem establit en l'annex IV.
2. Només seran tinguts en compte per a la valoració els requisits acreditats documentalment, acabats amb anterioritat a la finalització del termini de presentació de sol·licituds establit en l'article 4.3 d'aquesta resolució. A aquests efectes la Comissió de Valoració podrà confrontar els documents que aporten els sol·licitants per a valorar-los, i sotmetre els candidats als procediments de comprovació de la competència tècnica i docent que considere oportuns.
3. Els sol·licitants es responsabilitzen expressament de la documentació aportada. En cas de falsedat o manipulació en algun document decauran en el dret a la participació en el present procés de valoració, amb independència de la responsabilitat que pertocara.
L'administració es reserva el dret a requerir en qualsevol moment del desenvolupament del procés la justificació de la documentació que es considere necessària.
4. La documentació presentada no serà tornada als participants i quedarà en poder de l'administració, sense perjuí del que disposa l'article 35 de l'esmentada Llei 30/1992.
5. La Comissió de Valoració donarà publicitat de la relació provisional de sol·licitants admesos amb la puntuació obtinguda, així com de la relació provisional de sol·licitants exclosos per no reunir els requisits mínims establits en la present resolució, especificant la causa d'exclusió, en els taulers d'anuncis de la Direcció General de Formació i Qualificació Professional del SERVEF, de les direccions territorials d'Ocupació del SERVEF i en la pàgina web i s'atorgarà un termini de deu dies a l'efecte que els candidats presenten les reclamacions que consideren oportunes en relació amb la puntuació atorgada o amb els motius d'exclusió.
6. Una vegada estimades o desestimades les reclamacions presentades, la Comissió de Valoració farà pública en els mateixos llocs, les relacions definitives d'inclosos i exclosos, i s'entendrà efectuat amb això, el tràmit de notificació de la resolució de les al·legacions.
7. Contra l'acte de la Comissió de Valoració pel qual s'aprova la llista de sol·licitants seleccionats per a formar part del Fitxer d'Experts Docents de la Direcció General de Formació i Qualificació Professional, podrà interposar-se un recurs d'alçada davant de la directora general del SERVEF, en el termini d'un mes a comptar des de l'endemà de la data de publicació de la llista en el tauler d'anuncis corresponent, de conformitat amb el que disposen els articles 107, 114 i 115 de la Llei 30/1992 en la redacció donada per la Llei 4/1999, de 13 de gener.
GESTIÓ DEL FITXER
Onze. Dret a la contractació
La inclusió en el Fitxer d'Experts Docents de la Direcció General de Formació i Qualificació Professional no generarà per si mateixa el dret a ser contractat i la contractació estarà sotmesa a l'efectiva realització del curs.
Dotze. Ordre de presentació d'ofertes de contractació als experts
1. Les ofertes de contractacions temporals al personal inclòs en el Fitxer d'Experts, de les distintes especialitats de la Direcció General de Formació i Qualificació Professional, es realitzaran segons es vagen generant les necessitats de contractació per l'ordre següent:
1. A.Funcionaris de carrera docents dels cossos de professors tècnics de Formació Professional i Secundària destinats en un IES autoritzat per a impartir accions integrades de formació professional quan l'acció formativa es desenvolupe en algun d'aquests i, dins de la mateixa especialitat per ordre d'antiguitat.
1. B.Experts docents del fitxer, dins de la mateixa especialitat i província, d'acord amb la seua puntuació.
2. En el cas que, esgotat l'ordre anterior, cap expert estiguera disponible per a impartir un curs d'una determinada especialitat, podran realitzar-se propostes de contractació per l'ordre següent:
2. A.Experts docents del fitxer, dins de la mateixa especialitat i diferent província, d'acord amb la seua puntuació.
2. B.Funcionaris de carrera docents dels cossos de professors tècnics de Formació Professional i Secundària dins de la mateixa especialitat, per ordre d'antiguitat.
3. Esgotades les anteriors possibilitats, l'oferta de contractació es realitzarà, sempre reunint els requisits establits per al docent, per l'òrgan gestor del Fitxer, seleccionant experts d'altres especialitats incloses en aquest.
. Si no hi ha altre remei i esgotades les possibilitats anteriors que cap expert docent estiguera disponible per a impartir un curs determinat, es presentarà una oferta genèrica a l'oficina SERVEF d'Ocupació que corresponga amb perfil anàleg al sol·licitat per a la contractació i impartició del curs en qüestió.
Tretze. Mòduls formatius
1. La inclusió d'un expert docent en una determinada especialitat, de les establides en l'annex I d'aquesta resolució o de les anteriors, per les quals es crea o amplia el Fitxer d'Experts Docents, habilita la impartició de tots els mòduls inclosos en l'especialitat, així com les de "Formació Complementària" associades a aquesta.
2. En el supòsit que l'expert docent que imparteix l'especialitat principal, no impartisca la "Formació Complementària", aquesta podrà ser proposada a:
2. A. Experts docents inclosos en el fitxer per Resolució de 9 de setembre de 2004, per al mòdul de "Prevenció de Riscos Laborals" o de "Sensibilització Mediambiental", en aquelles especialitats principals a què estiguen associats els esmentats mòduls.
2.B. Qualsevol expert docent del fitxer que haja sol·licitat l'habilitació per a impartir Formació Complementària utilitzant el model que s'acompanya com a annex V a la present resolució, sempre que reunisca els requisits establits per al docent pel Servici Públic d'Ocupació Estatal per a cada especialitat complementària.
Catorze. Compatibilitat
Prèviament a la data de contractació, el personal que estiga sotmés a compatibilitat, i específicament el personal funcionari, haurà de sol·licitar i tenir l'autorització oportuna.
Quinze. Avaluació del curs
1. La direcció del centre realitzarà, en cada cas, una valoració del funcionament general del curs impartit, que servirà per a modificar l'ordenació dels docents en el Fitxer d'Experts per especialitats i mòduls. Els experts coneixeran prèviament la metodologia general de l'avaluació i els criteris que s'utilitzaran, respectant en tot moment el dret a l'audiència i a ser-ne informats. Entre els criteris de valoració s'inclourà l'opinió de l'alumnat.
2. Per a facilitar la rotació dels experts dins de cada especialitat, la impartició d'un curs suposarà per al docent una nova situació en l'ordenació del fitxer de tres posicions més avall, sempre que hi haja una valoració positiva.
3. Una valoració negativa del docent representarà el descens d'aquest a l'última posició del Fitxer d'Experts en l'especialitat impartida.
4. Tres valoracions negatives representaran l'eliminació del docent del Fitxer d'Experts.
Setze. Baixa del fitxer
1. Si un docent inclòs en el present Fitxer a qui es notifique la seua selecció, la refusara o no es presentara en el temps que se li haguera indicat sense justificació, serà eliminat del Fitxer d'Experts, i s'entendrà que es produirà aquesta circumstància en tot cas si el docent no dóna resposta en el termini de tres dies des de la notificació de l'oferta de contractació.
2. S'entendrà que hi ha causa per a refusar l'oferta quan s'acredite, a través del mitjà de prova adequat a cada supòsit, en el termini de cinc dies des que es produeix l'oferta de contractació, algun dels supòsits següents:
Permís per maternitat, paternitat i adopció.
Embaràs de la interessada en els quals estiga contraindicat mèdicament la prestació laboral i la resta de supòsits previstos en la Llei 39/1999, de 5 de novembre, de Conciliació de la Vida Familiar i Laboral.
El compliment d'un deure públic inexcusable.
Trobar-se en situació d'incapacitat temporal.
Trobar-se amb un contracte en vigor.
Que l'especialitat que s'haja d'impartir es realitze en una província distinta de la indicada com a preferent en la sol·licitud.
3. En cas de tres renúncies del docent, encara que siguen justificades durant tres ofertes consecutives suposarà el descens a l'últim lloc en la borsa per a la qual ha sigut requerit.
Dèsset. Clàusules de garantia.
1. Les contractacions hauran d'ajustar-se a les normes legals i reglamentàries en matèria de contractes de naturalesa temporal. Els contractes subscrits a l'empara del present procés de valoració, tindran en tot cas naturalesa temporal, per la qual cosa no se'n derivaran drets de fixesa a favor dels docents contractats.
2. Si una vegada acceptada l'oferta de contractació i abans de subscriure's el contracte, l'interessat hi renunciara voluntàriament, serà eliminat automàticament del Fitxer d'Experts, llevat que acredite que en aquest espai de temps ha sobrevingut alguna de les circumstàncies que de conformitat amb el que estableix l'article 16.2 haguera justificat si s'haguera conegut en el moment de l'oferta, la renúncia a la contractació.
3. Si una vegada subscrit el contracte, l'interessat hi renunciara voluntàriament, serà eliminat automàticament del Fitxer d'Experts, llevat que acredite que ha sobrevingut amb posterioritat alguna de les circumstàncies que de conformitat amb el que estableix l'article 16.2 haguera justificat la renúncia a la contractació.
4. L'extinció del contracte per no superació del període de prova implicarà l'exclusió del Fitxer d'Experts.
Díhuit. Utilització del fitxer per a distints programes.
1. El present fitxer podrà ser utilitzat pel SERVEF per a la contractació de professorat dins del Pla Nacional de Formació i Inserció Professional, així com altres programes de la Direcció General de Formació i Qualificació Professional.
2. Igualment, podrà utilitzar-se per la Conselleria de Cultura, Educació i Esport per a la contractació de professorat especialista, d'acord amb el que preveu el Decret 296/1997 de 2 de desembre (DOGV del 17-12-97), sempre que els candidats reunisquen les condicions fixades en el mencionat decret.
Dènou. Borses anteriors
Les borses creades per a l'especialitat i la província oferides en aquesta convocatòria anul·laran les anteriors ja existents en aquesta mateixa especialitat i província; per això aquells experts que, en virtut d'anteriors resolucions, estigueren inclosos en aquestes últimes borses i desitgen aspirar a integrar-se en les noves, hauran de presentar una nova sol·licitud així com tota la documentació requerida
Aquells docents pertanyents a especialitats convocades en aquesta resolució però inclosos en altres províncies, i que desitgen presentar sol·licitud per a les actuals, hauran d'adjuntar-hi un escrit de renúncia a la que pertanyien i presentar la corresponent sol·licitud i documentació a l'empara de la present convocatòria.
Les especialitats a què fa referència aquest apartat són:
1. Tècnic auxiliar en disseny industrial, províncies Alacant i Castelló.
2. Tècnic auxiliar en disseny d'interiors, províncies Alacant i Castelló.
3. Instal·lador de sistemes d'energia solar tèrmica, províncies Alacant i València.
4. Pintor, província Alacant.
5. Fuster, províncies Alacant, Castelló i València.
6. Ebenista, províncies Alacant i Castelló.
7. Animador turístic, província Castelló.
8. Disseny Web, província Castelló.
9. Tècnic auxiliar en disseny gràfic, província València.
10. Transport de mercaderies perilloses per carretera, província València.
11. Monitor esportiu, província Castelló.
Quant a la "FC" Formació Complementària es mantenen les condicions descrites en l'article 13.2 de la presenta resolució.
Recursos.
Contra el present acte, que posa fi a la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant del Jutjat Contenciós Administratiu competent, d'acord amb el que preveuen els articles 8.1.a), 14 i 46.1r de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposa els art. 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.
València, 1 de febrer de 2007.- La secretària autonòmica d'Ocupació i Directora General del SERVEF: Ana Encabo Balbín


Còpia Permalink ELI